TRUE แชมป์ฟุตบอลโลก.!!
เกมการแข่งขันฟุตบอลโลก 2018 ระหว่างวันที่ 14 มิ.ย.-15 ก.ค. 2561 กำลังเป็นที่สนใจจากแฟนบอล และผู้ประกอบการสินค้าและบริการต่าง ๆ ทั่วโลก แน่นอนว่าประเทศไทยเป็นอีกหนึ่งประเทศที่ให้ความสำคัญกับฟุตบอลโลกครั้งนี้ ไม่แพ้ชาติใดในโลก (แม้เราไม่เคยได้เข้ารอบเลยสักครั้งก็ตาม)
31 พ.ค. 2561

แฉทุกวันทันเกมหุ้น
เกมการแข่งขันฟุตบอลโลก 2018 ระหว่างวันที่ 14 มิ.ย.-15 ก.ค. 2561 กำลังเป็นที่สนใจจากแฟนบอล และผู้ประกอบการสินค้าและบริการต่าง ๆ ทั่วโลก แน่นอนว่าประเทศไทยเป็นอีกหนึ่งประเทศที่ให้ความสำคัญกับฟุตบอลโลกครั้งนี้ ไม่แพ้ชาติใดในโลก (แม้เราไม่เคยได้เข้ารอบเลยสักครั้งก็ตาม)
โดยประเทศไทยมีการเปิดตัวแคมเปญที่ชื่อว่า “สวัสดีบอลโลก” ด้วยการส่ง “ทรูวิชั่นกรุ๊ป” (ในนามตัวแทนประเทศไทย) เจรจาและเซ็นสัญญากับสหพันธ์ฟุตบอลนานาชาติ (ฟีฟ่า) เพื่อซื้อลิขสิทธิ์ถ่ายทอดสดฟุตบอลโลก 2018 ด้วยเม็ดเงินมูลค่า 1,400 ล้านบาท 
สำหรับเม็ดเงินค่าลิขสิทธิ์ถ่ายทอดสดฟุตบอลโลกดังกล่าว มาจากการลงขันของเอกชน 9 ราย คือ 1) เครือเจริญโภคภัณฑ์ (ซีพี) จำนวน 200 ล้านบาท 2) กลุ่มคิงเพาเวอร์ จำนวน 200 ล้านบาท 3) กลุ่มไทยเบฟเวอร์เรจ (เบียร์ช้าง) จำนวน 200 ล้านบาท 4) บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF จำนวน 200 ล้านบาท
5) บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS 6)ธนาคารสิกรไทย จำกัด (มหาชน) หรือ KBANK จำนวน 200 ล้านบาท 7) บริษัท พีทีที โกลบอล เคมิคอล จำกัด (มหาชน) หรือ PTTGC จำนวน 100 ล้านบาท 8) บริษัท บางจาก คอร์ปอเรชั่น จำกัด (มหาชน) หรือ BCP จำนวน 50 ล้านบาท 9) บริษัท คาราบาวกรุ๊ป จำกัด (มหาชน) หรือ CBG จำนวน 50 ล้านบาท
คนไทยต้อง “ขอบอก ขอบใจ” ผู้มีอุปการคุณเหล่านี้ ที่ทำให้คนไทยได้ดูได้เชียร์ฟุตบอลโลก 2018
ที่น่ากังขาคือกลุ่มทรู (กลุ่มซีพี) ที่ร่วมลงขันซื้อลิขสิทธิ์ถ่ายทอดสด “ฟุตบอลโลก 2018” เท่ากับรายอื่น ๆ แต่ true visions ได้ตั๋วนั่งเฟิร์สคลาสเป็นผู้เซ็นสัญญาซื้อลิขสิทธิ์และเม็ดเงิน สำหรับการเป็นผู้ผลิตสัญญาณการถ่ายทอดสดการแข่งขันฟุตบอลโลก 2018 แต่เพียงผู้เดียว โดยรับชมการถ่ายทอดสดฟุตบอลโลก 2018 ผ่านช่องทีวีดิจิทัล 3 ช่อง คือ ช่อง 5 HD (หมายเลข1) ช่อง true 4U (true 24) ในระบบ SD ช่อง Amarin TV HD (หมายเลข 34) ในระบบ HD
ยิ่งไปกว่านั้น TRUE ได้สิทธิ์พิเศษ คือ ลูกค้า true visions สามารถรับชมผ่านโทรทัศน์แบบบอกรับสมาชิกจาก true visions ช่อง true Sport HD 2 (ช่อง 667), true Sport HD3 (ช่อง 668) และช่อง 400 ในระบบ 4K (Ultra HD) โดยสมาชิก true visions จะต้องเสียค่าติดตั้งกล่อง true visions ระบบ 4K ราคา 2,000 บาทต่อกล่องต่อจุด
มิหนำซ้ำ เมื่อเข้าไปดูรายละเอียดการถ่ายทอดสด พบว่า true 24 ทำการออกอากาศ 37 แม็ทช์ (พร้อมพิธีเปิดและปิด) ส่วนช่องอัมรินทร์ (ช่อง 34) กับช่อง 5 ทำการออกอากาศพร้อมกัน 27 แม็ทช์ (ไม่ได้ถ่ายทอดสดพิธีเปิดและปิด)
ขณะที่รอบ 16 ทีม ช่อง 5 กับช่องอมรินทร์ (ช่อง 34) ออกอากาศคู่เดียวกัน ที่เหลือช่อง true 24 ออกอากาศ ส่วนรอบ 8 ทีม ช่อง true 24 ออกอากาศช่องเดียว ส่วนรอบ 4 ทีม ช่อง true 24 ออกอากาศ 1 คู่ ช่องอัมรินทร์กับช่อง 5 ออกอากาศ 1 คู่ ที่สำคัญรอบชิงชนะเลิศช่อง true 24 ออกอากาศเพียงช่องเดียว
ยิ่งหนักกว่านั้น..ช่องบอกรับสมาชิกทรูวิชั่นส์และแอปพลิเคชันทรูวิชั่นส์บนมือถือสามารถออกอากาศได้ทุกคู่ทุกช่องทาง..!!!!!
นี่ยังไม่รวมรายการพิเศษก่อนและหลังการแข่งขันที่ true visions จะได้งบจากการเป็นผู้ดำเนินการผลิตออก อากาศทั้งหมดอีกนะ..!!???
เรียกว่า “ฟุตบอลโลก 2018” ครั้งนี้ เพื่อ TRUE คงจะไม่ผิดเพี้ยน.! ไม่ว่าจะเป็นการเพิ่มเรตติ้งช่อง true 24 (เดิมอยู่อันท้ายตาราง) สามารถมาเบียดขึ้นอยู่หัวแถวได้ นั่นหมายถึงประโยชน์มหาศาลจาการรีดเงินโฆษณาช่วงเวลาดังกล่าว ได้อย่างไม่ต้องสงสัย..!!
เช่นเดียวกับ true visions ประโยชน์เต็ม ๆ จากการเป็นทีวีแบบบอกรับสมาชิก สามารถออกอากาศถ่ายทอดสดแบบ HD ให้สมาชิกได้รับชมแบบคมชัดได้ทุกแม็ชท์ทุกช่องทาง..ที่สำคัญลูกค้าเดิมต้องจ่ายเพิ่ม..ส่วนที่ไม่ใช่สมาชิกต้องสมัครสมาชิก (ต้องจ่ายเงิน) ถึงจะดูฟุตบอลแบบชัดเว่อร์ได้..
เอาเป็นว่า “ฟุตบอลโลก 2018” ยังไม่ทันคิกออฟ..แต่ TRUE คว้าแชมป์ไปเรียบร้อยแล้ว…!!
เพื่อ TRUE เพื่อ TRUE และเพื่อ TRUE จริง ๆ ..
…อิ อิ อิ…